b'\n_START_ARTICLE_\nSalbutamol\n_START_SECTION_\nUporaba\n_START_PARAGRAPH_\nSalbutamol se obi\xc4\x8dajno uporablja kot bronhospazmolitik za zdravljenje\xc2\xa0bronhospazmov\xc2\xa0(kateregakoli vzroka, najsibo alergene\xc2\xa0astme ali astme, povzro\xc4\x8dene z naporom), prav tako pa tudi za zdravljenje\xc2\xa0kroni\xc4\x8dne obstruktivne plju\xc4\x8dne bolezni._NEWLINE_Ker je agonist \xce\xb2\xe2\x82\x82-receptorjev, se salbutamol uporablja tudi v\xc2\xa0porodni\xc5\xa1tvu. Intravensko se lahko salbutamol uporablja kot tokolitik\xc2\xa0za relaksacijo\xc2\xa0uterinega gladkega mi\xc5\xa1i\xc4\x8dja\xc2\xa0za zapoznitev\xc2\xa0prezgodnjega poroda. \xc4\x8cetudi velja za bolj\xc5\xa1o izbiro od sorodnih u\xc4\x8dinkovin\xc2\xa0atosiban\xc2\xa0in\xc2\xa0ritodrin, je njegovo vlogo na veliko prevzel zaviralec kalcijevih kanal\xc4\x8dkov nifedipin, ki je u\xc4\x8dinkovitej\xc5\xa1i, fiziolo\xc5\xa1ko indiferentnej\xc5\xa1i in pa peroralno aplikabilen \xe2\x80\x93 kar je za neko zdravilno u\xc4\x8dinkovino v farmaciji velika prednost._NEWLINE_Salbutamol se je uporabljal tudi za zdravljenje akutne\xc2\xa0hiperkaliemije, saj spodbuja vdor kalijevih ionov v celico, s \xc4\x8dimer se zni\xc5\xbea raven kalijevih ionov v krvi.\n_START_SECTION_\nStruktura in aktivnost\n_START_PARAGRAPH_\nTo zdravilo se prodaja kot racemna zmes. (R)-(\xe2\x88\x92)-enantiomer (po nomenklaturi CIP), ki je prikazan na spodnji sliki (zgoraj), je odgovoren za farmakolo\xc5\xa1ko delovanje salbutamola, medtem ko (S)-(+)-enantiomer (spodaj) zavira metabolne poti, povezane z izlo\xc4\x8danjem njega in farmakolo\xc5\xa1ko aktivnega enantiomera._NEWLINE_Kar zadeva razmerje med strukturo in delovanjem\xc2\xa0(SAR), salbutamolova terc-butilna skupina naredi u\xc4\x8dinkovino selektivnej\xc5\xa1o za \xce\xb2\xe2\x82\x82-receptorje.\n_START_SECTION_\nDolo\xc4\x8ditev po vnosu\n_START_PARAGRAPH_\nSalbutamol lahko kvantitativno dolo\xc4\x8dujemo v krvi ali plazmi. Prakti\xc4\x8den vidik take dolo\xc4\x8ditve je potrditev diagnoze zastrupitve hospitaliziranih pacientov ali pomo\xc4\x8d pri forenzi\xc4\x8dnih raziskavah. Prav tako se pogosto meri urinska koncentracija salbutamola v tekmovalnih \xc5\xa1portih, pri \xc4\x8demer koncentracije nad 1 mg/L veljajo za doping._NEWLINE_Meja zaznave za urinski test je v roku 24 ur, saj je razpolovni \xc4\x8das relativno kratek, ocenjen na 5\xe2\x80\x936 ur po peroralnem odmerku 4 mg.\n_START_SECTION_\nCena\n_START_PARAGRAPH_\nVeleprodajna cena inhalatorja, ki vsebuje 200 odmerkov, je v dr\xc5\xbeavah v razvoju, med 1,03 \xe2\x82\xac in 2,42 \xe2\x82\xac. V Zdru\xc5\xbeenem kraljestvu je veleprodajna cena z 200 odmerki od 2015 naprej 1,78 \xe2\x82\xac. V Zdru\xc5\xbeenih dr\xc5\xbeavah Amerike cena obi\xc4\x8dajne mese\xc4\x8dne zaloge zdravila s salbutamolom zna\xc5\xa1a med 22,95 \xe2\x82\xac in 45,89 \xe2\x82\xac._NEWLINE_V nekaterih dr\xc5\xbeavah, kjer sledijo Montrealskemu sporazumu, ki zahteva prepoved uporabe za ozonsko plast \xc5\xa1kodljivih CFC-jev, je ta povzro\xc4\x8dil porast cen inhalatorjev do kar desetkrat, saj so bili med letoma 2009 in 2013 generiki prisiljeni v odmaknitev s trga in nadome\xc5\xa1\xc4\x8deni z novimi patenti, pridobljenimi s strani farmacevtskih dru\xc5\xbeb, za dostavne sisteme brez CFC-jev.\n_START_SECTION_\nImena\n_START_PARAGRAPH_\nSalbutamol je mednarodno nelastni\xc5\xa1ko ime (INN), medtem ko je albuterol od ZDA prevzeto ime (USAN). Zdravilo je obi\xc4\x8dajno izdelano in distribuirano kot sulfatna sol (salbutamol sulfat)._NEWLINE_Prvi\xc4\x8d je zdravilo prodajal britanski proizvajalec Allen & Hansburys, in sicer pod imenom Ventolin. To zdravilo je za zdravljenje astme v uporabi \xc5\xa1e danes._NEWLINE_Zdravilo se po svetu tr\xc5\xbei pod razli\xc4\x8dnimi imeni.\n_START_SECTION_\nDoping\n_START_PARAGRAPH_\nOprijemljivi dokazi, da salbutamol in drugi agonisti \xce\xb2\xe2\x82\x82 pove\xc4\x8devali performance zdravih \xc5\xa1portnikov, ne obstajajo. Kljub temu pa je za salbutamol bila zahtevana "deklaracija uporabe pod pogoji Mednarodnega standarda za izjeme pri terapevtski uporabi" na seznamu prepovedanih snovi WADA iz leta 2010. Ta zahtevek je bil umaknjen, ko je iz\xc5\xa1el seznam za 2011, ki je dovoljeval "inhalacijsko uporabo salbutamola (najve\xc4\x8d 1,6 mg na dan) in salmeterola v skladu s terapevtskim re\xc5\xbeimom proizvajalca."_NEWLINE_Po navedbah dveh majhnih in omejenih \xc5\xa1tudij, opravljenih na 8 in 16 ljudeh, naj bi salbutamol pove\xc4\x8deval performance pri vzdr\xc5\xbeljivostni vadbi tudi pri ljudeh, ki ne trpijo za astmo._NEWLINE_Druga \xc5\xa1tudija pa je zgornji ovrgla. Dvojno slepo randomizirano presku\xc5\xa1anje, opravljeno na 12 neastmati\xc4\x8dnih \xc5\xa1portnikih, je pokazalo, da ima salbutamol zanemarljiv u\xc4\x8dinek na performance pri vzdr\xc5\xbeljivosti. Kljub temu pa je \xc5\xa1tudija pokazala tudi, da bi lahko bronhodilatacijski u\xc4\x8dinek salbutamola izbolj\xc5\xa1al respiratorno adaptacijo na za\xc4\x8detku vadbe._NEWLINE_Salbutamol dokazano pove\xc4\x8duje pridobivanje mi\xc5\xa1i\xc4\x8dne mase pri podganah in anekdotna poro\xc4\x8danja domnevajo, da bi salbutamol utegnil biti alternativa klenbuterolu za dosego kurjenja ma\xc5\xa1\xc4\x8dobe in pridobivanja mi\xc5\xa1i\xc4\x8dne mase. To domnevo podpira ve\xc4\x8d \xc5\xa1tudij._NEWLINE_Zloraba zdravilne u\xc4\x8dinkovine se lahko potrdi z dolo\xc4\x8ditvijo njene prisotnosti v krvni plazmi ali urinu, po navadi v koncentracijah, ki presegajo 1 mg/L.\n_START_SECTION_\nZgodovina\n_START_PARAGRAPH_\nSalbutamol je bil odkrit leta 1966. Odkrili so ga znanstveniki pod vodstvom Davida Jacka v laboratoriju Allen & Hanburys (podru\xc5\xbenici podjetja Glaxo) v angle\xc5\xa1kem Waru v Hertfordshiru. Na trg je vstopil pod imenom Ventolin leta 1969.\n_START_SECTION_\nRaziskanost\n_START_PARAGRAPH_\nSalbutamol je bil raziskan pri podtipih kongenitalnega miasteni\xc4\x8dnega sindroma v povezavi z mutacijami z Dok-7._NEWLINE_Prav tako je bil presku\xc5\xa1en tudi pri poskusu, usmerjenem k zdravljenju spinalne mi\xc5\xa1i\xc4\x8dne atrofije. Sumi se, da modulira alternativno izrezovanje gena SMN2, pove\xc4\x8dujo\xc4\x8d koli\xc4\x8dino proteina SMN, katerega pomanjkanje velja za vzrok bolezni.'